|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  |  |  |  |  |  |  |  |

|  |
| --- |
|  |

|  |  |  |
| --- | --- | --- |
|  |  Top  |  |

|  |  |  |
| --- | --- | --- |
|  |  Închide  |  |

**ORDIN nr. 1.078 din 1 august 2017
privind modificarea****Procedurii de emitere a autorizaţiei de mediu, aprobată prin Ordinul ministrului mediului şi dezvoltării durabile nr. 1.798/2007, precum şi pentru completarea Metodologiei de atribuire în administrare şi custodie a ariilor naturale protejate, aprobată prin Ordinul ministrului mediului şi schimbărilor climatice nr. 1.052/2014
EMITENT: Ministerul Mediului
PUBLICAT ÎN: Monitorul Oficial nr. 630 din 2 august 2017**

**Data intrării în vigoare:**

**02 August 2017**

**Istoric consolidări**

    Având în vedere Referatul de aprobare nr. 95.139/DM din 19.06.2017 al Direcţiei generale evaluare impact şi controlul poluării,
  în temeiul prevederilor art. 12 alin. (2) din Ordonanţa de urgenţă a Guvernului nr. 195/2005 privind protecţia mediului, aprobată cu modificări şi completări prin Legea nr. 265/2006, cu modificările şi completările ulterioare, precum şi ale art. 13 alin. (4) din Hotărârea Guvernului nr. 19/2017 privind organizarea şi funcţionarea Ministerului Mediului şi pentru modificarea unor acte normative,
  viceprim-ministrul, ministrul mediului, emite următorul ordin:
  ART. I
  Procedura de emitere a autorizaţiei de mediu, aprobată prin Ordinul ministrului mediului şi dezvoltării durabile nr. 1.798/2007, publicat în Monitorul Oficial al României, Partea I, nr. 808 din 27 noiembrie 2007, cu modificările şi completările ulterioare, se modifică după cum urmează:
  1. Articolul 19 se abrogă.
  2. La anexa nr. 1 „Lista activităţilor supuse procedurii de emitere a autorizaţiei de mediu“, nr. crt. 9 „Silvicultură şi exploatare forestieră“, inclusiv coloana de la Observaţii „Numai pentru exploatare forestieră“, se abrogă.
  ART. II
  Metodologia de atribuire în administrare şi custodie a ariilor naturale protejate, aprobată prin Ordinul ministrului mediului şi schimbărilor climatice nr. 1.052/2014, publicat în Monitorul Oficial al României, Partea I, nr. 523 din 14 iulie 2014, cu modificările ulterioare, se completează după cum urmează:
  - La articolul 35, după alineatul (9) se introduc două noi alineate, alineatele (10) şi (11), cu următorul cuprins:
  "(10) Ocoalele silvice solicită administratorilor/custozilor ariilor naturale protejate, cu cel puţin 15 zile înainte de emiterea autorizaţiei de exploatare forestieră, condiţiile specifice ce trebuie respectate de către titularii autorizaţiei, pentru desfăşurarea activităţii de exploatare forestieră în ariile naturale protejate, condiţii ce vor fi introduse în cuprinsul autorizaţiei de exploatare forestieră, inclusiv condiţiile cuprinse în planurile de management ale ariilor naturale protejate.
(11) În situaţia în care ariile naturale protejate nu au administratori/custozi, ocoalele silvice vor solicita Agenţiei Naţionale pentru Arii Naturale Protejate, cu cel puţin 15 zile înainte de emiterea autorizaţiei de exploatare, condiţiile specifice ce vor fi introduse în cuprinsul autorizaţiei de exploatare, condiţii ce trebuie respectate de către titularii autorizaţiilor de exploatare."
  ART. III
  Emitentul autorizaţiei de exploatare forestieră, în termen de 7 zile calendaristice de la data emiterii acesteia, transmite comisariatului judeţean al Gărzii Naţionale de Mediu de pe raza judeţului în care se desfăşoară activitatea o notificare care să conţină următoarele informaţii: titularul activităţii de exploatare forestieră, datele de contact ale acestuia, numărul şi data autorizaţiei de exploatare emise, unitatea de producţie, parcela, subparcela (unitatea amenajistică), volumul de masă lemnoasă extras, durata activităţii.
  ART. IV
  Ocoalele silvice informează Agenţia Naţională pentru Arii Naturale Protejate şi autorităţile competente pentru protecţia mediului, până la sfârşitul primului trimestru al anului următor celui pentru care se realizează informarea, cu privire la numărul autorizaţiilor de exploatare forestieră emise, titularii autorizaţiilor de exploatare forestieră, datele de contact ale acestora, unităţile de producţie, parcelele şi subparcelele (unităţile amenajistice).
  ART. V
  În cazul activităţilor de exploatare forestieră aflate în curs de reglementare la data intrării în vigoare a prezentului ordin, acestea nu mai fac obiectul reglementării din punctul de vedere al protecţiei mediului, iar documentaţia depusă se returnează la cererea titularului, fără restituirea tarifelor achitate.
  ART. VI
  Agenţia Naţională pentru Arii Naturale Protejate publică pe site-ul instituţiei lista administratorilor/custozilor ariilor naturale protejate, inclusiv datele de contact, în termen de 15 zile de la intrarea în vigoare a prezentului ordin.
  ART. VII
  Prezentul ordin se publică în Monitorul Oficial al României, Partea I.
          Viceprim-ministru, ministrul mediului,
          Graţiela Leocadia Gavrilescu
  Bucureşti, 1 august 2017.
  Nr. 1.078.
  ----